Στέφανος Χίος

Ο Στέφανος Χίος (Σπάρτη, 18 Απριλίου 1966) είναι Έλληνας δημοσιογράφος, εκδότης και τηλεοπτικός παρουσιαστής. 

Είναι ιδρυτής της εφημερίδας Μακελειό και της διαδικτυακής εκπομπής Ραδιομακελάρηδες, ενώ από τις 3 Μαΐου 2023 διατελεί σχολιαστής και διευθυντής στο Alert, μέσω του οποίου αναμεταδίδει τα ρεπορτάζ του. Το Μακελειό έχει βρεθεί στο επίκεντρο έντονης κριτικής για ρατσιστικό, αντισημιτικό, ομοφοβικό, αντικομμουνιστικό και βίαιο περιεχόμενο, διάδοση ψευδών ειδήσεων, ενώ ο ίδιος ο Στέφανος Χίος έχει συλληφθεί στο παρελθόν για προσβολή προσώπων. Για κάποιες από τις υποθέσεις έχει καταδικαστεί.

Επαγγελματική σταδιοδρομία
Γεννήθηκε στην Σπάρτη και εργάστηκε στον ημερήσιο όσο και τον περιοδικό τύπο, ενώ υπήρξε τακτικό μέλος της ΕΣΠΗΤ από το 2006. Εργάστηκε στις εφημερίδες Μακεδονία, Μεσημβρινή, Η Καθημερινή, Εξουσία και Έθνος της Κυριακής. Συνεργάστηκε τηλεοπτικά με τον ΑΝΤ1 και ραδιοφωνικά με τους «902» και ΣΚΑΪ 100.3. Κατά τη δεκαετία του '90 υπήρξε παρουσιαστής αθλητικών εκπομπών και της ψυχαγωγικής εκπομπής Πρωινός καφές της Ρούλας Κορομηλά στον ΑΝΤ1, αλλά και ανταποκριτής της εκπομπής από τη Θεσσαλονίκη. Μετέπειτα συνεργάστηκε με το Alter Channel ως συνεργάτης στις εκπομπές της Τατιάνας Στεφανίδου όπως "Γυάλινος Τοίχος" τη σεζόν 2001-2002 και "Αποκλειστικά" τη σεζόν 2003-2004 και ως ρεπόρτερ για αστυνομικά ρεπορτάζ στα δελτία ειδήσεων του ίδιου του σταθμού την περίοδο Ιανουαρίου 2002 - Μάϊος 2004 αλλά και συμπαρουσιαστής στην 1η σεζόν της καθημερινής εκδοχής της ψυχαγωγικής εκπομπής "Top Secret" με την Ντέσσυ Κουβελογιάννη μέχρι το Μάρτιο του 2005. Από τον επόμενο μήνα (Απρίλιος) μέχρι τις αρχές του ίδιου μηνός του 2006, εργάστηκε επαγγελματικά ως παρουσιαστής του αποκαλυπτικού δελτίου ειδήσεων μαζί με τον συνεργάτη του και σε ρόλο πολιτικού συντάκτη, Γιάννη Παπαγιάννη στο Extra 3 με 2 ονομασίες: 3 ειδήσεις (Κεντρικό δελτίο των 21:30) και Αποκαλυπτικό δελτίο (Νυχτερινή ενημερωτική εκπομπή).

Από το καλοκαίρι του 2005, σύμφωνα με τις αποφάσεις του ΕΣΡ, ο Στέφανος Χίος κατά την διάρκεια των δελτίων έχει προκαλέσει απαράδεκτη συμπεριφορά, αγένεια, υπερβολική ύβρις και με περισσότερα νεύρα απέναντι στους τηλεθεατές. Αυτό προκαλείται απ' τον ίδιο τον δημοσιογράφο μέχρι σήμερα στην εκπομπή του Μακελειού (2010-2022) και στους σημερινούς "Ραδιομακελάρηδες". Για τον λόγο αυτό, ο ίδιος παραιτήθηκε ως παρουσιαστής των δελτίων του Extra 3 στα τέλη Μαρτίου του 2006.

Τη σεζόν 2007-2008, υπήρξε παρουσιαστής της εκπομπής "Μέσα σε όλα" με την Χριστίνα Αλούπη, όπου προβαλλόταν στο Star Channel.

Πολιτική σταδιοδρομία
Τον Νοέμβριο του 2021, ο Στέφανος Χίος ανακοίνωσε ότι θα κατέβει υποψήφιος στις επόμενες βουλευτικές εκλογές με το κόμμα "Λαϊκή Δεξιά Πατριωτική Κίνηση", στο οποίο θα είναι και επικεφαλής. Τον Ιανουάριο του 2022, ανακοινώθηκε μέσω της διαδικτυακής εκπομπής του "ΜΑΚΕΛΕΙΟΥ" η συμπόρευση του κινήματος του Στέφανου Χίου με το κόμμα δημιουργία, ξανά! και με τους Ελεύθερους Ανθρώπους, κάτι που στη συνέχεια ο ίδιος διέψευσε. Τον Μάρτιο του 2022, μέσω της εκπομπής του ανακοίνωσε πως το νέο κόμμα θα ονομάζεται Εθνική Απελευθέρωση.Ακροδεξιό κόμμα υπό την ονομασία «Εθνική Απελευθέρωση» ίδρυσε ο Στέφανος Χίος

Εφημερίδα και εκπομπή Μακελειό
Το 2010, ξεκίνησε την εκπομπή "Μακελειό", η οποία άρχισε ως εκπομπή σε διάφορα τηλεοπτικά κανάλια για να εξελιχθεί τελικά σε αυτοτελή διαδικτυακή εκπομπή. Το Μακελειό πέρασε από διάφορους τηλεοπτικούς σταθμούς, όπως το Kontra (2010-2012), το Extra 3 (2012-2013, δηλαδή με την μέθοδο "ΞΑΝΑ ΜΑΖΙ" όπου σημαίνει ανανέωση συμβολαίου του ίδιου του δημοσιογράφου στον ίδιο σταθμό μετά από 6 χρόνια αποχής από τον ίδιο σταθμό) και το Zoom (2013-2014). Ωστόσο, ύστερα από διαφωνίες και συνεχή πρόστιμα που επιβλήθηκαν από το ΕΣΡ λόγω υβριστικού περιεχομένου, οδηγήθηκε αποκλειστικά σε ανεξάρτητη διαδικτυακή μετάδοση από τον ίδιο τον Χίο μέσω του Makeleio.gr και του ομώνυμου καναλιού στο YouTube. Συχνά κατηγορείται για διάδοση ψευδών ειδήσεων. Το Μακελειό θεωρείται σκανδαλοθηρικό, με βάση τις καταγγελίες πολιτών και τη ρητορική που ασκεί ενάντια σε σκάνδαλα πολιτικών και κόμματα του κοινοβουλίου. Στις 18 Ιανουαρίου 2015, εκδόθηκε το πρώτο φύλλο της ομότιτλης εφημερίδας.

Εισαγγελική παρέμβαση, σύλληψη και καταδίκη
Από το 2010 μέχρι και σήμερα, ο Στέφανος Χίος έχει κατηγορηθεί πολλές φορές για το περιεχόμενο της εφημερίδας, καθώς και των εκπομπών του. Με συχνές αναφορές στα κόμματα του κοινοβουλίου έχει καταδικαστεί για πρωτοσέλιδα που έχει δημοσιεύσει, τα οποία πολύ συχνά προάγουν τη χρήση βίας. Επίσης, σε άλλες περιπτώσεις είχε καταδικαστεί και για συκοφαντική δυσφήμιση κατά προσώπων. Για κάποιες από τις καταδίκες του επιβλήθηκε και ποινή φυλάκισης, ενώ το 2019 υπήρξε και παρέμβαση του ανώτατου δικαστηρίου του Αρείου Πάγου.

Το 2018, κατά τη διάρκεια επίσκεψης δικαστικού επιμελητή στα γραφεία του Μακελειού, ο Στέφανος Χίος πυροβόλησε στον αέρα ως απόπειρα εκφοβισμού. Έχει υπάρξει φυγάς στο παρελθόν με σκοπό να αποφύγει τη διαδικασία αυτοφώρου.

Στις 14 Μαρτίου 2019, καταδικάστηκε για συκοφαντικά και προσβλητικά σχόλια προς τον πρόεδρο του Συνδικάτου Αυτοκινητιστών Ταξί Αττικής, Θύμιο Λυμπερόπουλο και του επιβλήθηκε πρόστιμο ύψους 15 χιλιάδων ευρώ.

Χρυσή Αυγή και ακροδεξιές αντιλήψεις
Ο Στέφανος Χίος προσέφερε τηλεοπτικό χρόνο σε διάφορα στελέχη της Χρυσής Αυγής μετά το 2012, ενώ ο υπόλοιπος δημοσιογραφικός χώρος είχε συμφωνήσει σε καθολική καταδίκη των μελών της. Σε διάφορες εκπομπές και άρθρα του στηρίζει ανοιχτά το πραξικόπημα και τη χούντα, ενώ αναφέρεται συχνά με θετικά σχόλια σε ακροδεξιές αντιλήψεις.

Δημόσια διαπόμπευση νικήτριας GNTM
Τον Ιανουάριο του 2019, η εφημερίδα Μακελειό προχώρησε στη κυκλοφορία πρωτοσέλιδου, στο οποίο υποστήριζε ότι βρέθηκε ερωτικό υλικό της νικήτριας της τηλεοπτικής εκπομπής Greece's Next Top Model, κάτι που αποδείχθηκε ψευδές και εν συνεχεία καταδικάστηκε από τα ελληνικά ΜΜΕ. Συγκεκριμένα η εφημερίδα ανέφερε «Όλο το βίντεο που προκαλεί σάλο / Σόδομα και Γόμορρα στο αισχρό κι ανήθικο ριάλιτι Greece's Next Top Model της κυρίας Βίκυς Καγιά». Λίγες ημέρες μετά το δημοσίευμα, η νικήτρια Ειρήνη Καζαριάν προσέφυγε στη δικαιοσύνη κατά του Στέφανου Χίου.

Παρεμβάσεις ΕΣΗΕΑ
Τα εξώφυλλα της εφημερίδας προκαλούν συχνά την κοινή γνώμη με το περιεχόμενο τους, ενώ η ΕΣΗΕΑ παρεμβαίνει συνήθως κατά της εφημερίδας με ανακοινώσεις για τον Στέφανο Χίο.

Απόπειρα δολοφονίας
Τα ξημερώματα της 27ης Ιουλίου 2020, ο Στέφανος Χίος δέχτηκε δολοφονική επίθεση από άγνωστο κουκουλοφόρο, ο οποίος τον πυροβόλησε 2 φορές. Ο δημοσιογράφος κατόρθωσε να αποτρέψει επιπλέον πυροβολισμούς ανοίγοντας την πόρτα του αυτοκινήτου του, κίνηση που μπλόκαρε το όπλο του δράστη. Στη συνέχεια, προσπάθησε να ακολουθήσει τον δράστη, ο οποίος πυροβόλησε ξανά, ωστόσο το όπλο είχε μπλοκάρει κατά το άνοιγμα της πόρτας. Ο Χίος επέστρεψε στο αυτοκίνητο και κατευθύνθηκε οδικώς στο Σισμανόγλειο Νοσοκομείο και στη συνέχεια με ασθενοφόρο στο Νοσοκομείο ΚΑΤ. Η ΕΣΗΕΑ εξέδωσε ανακοίνωση καταδικάζοντας τη δολοφονική επίθεση και ζητώντας από την αστυνομία να εξιχνιάσει την υπόθεση και να παραδώσει τους δράστες στη δικαιοσύνη. Η υπόθεση δεν έχει ακόμη διαλευκανθεί.

Παραπομπές

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες παρουσιαστές
Κατηγορία:Απόπειρες δολοφονίας στην Ελλάδα